Document ID: 32007R0877

KOMISIJAS REGULA (EK) Nr. 877/2007
(2007. gada 24. jūlijs),
ar kuru tiek izdarīti grozījumi Regulā (EK) Nr. 2246/2002 par maksām, kas maksājamas Iekšējā tirgus saskaņošanas birojam (preču zīmes un dizainparaugi) pēc Eiropas Kopienas pievienošanās Hāgas vienošanās par dizainparaugu starptautisko reģistrāciju Ženēvas aktam
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2001. gada 12. decembra Regulu (EK) Nr. 6/2002 par Kopienas dizainparaugiem (1), un jo īpaši tās 107. panta 2. punktu,
tā kā:
(1)
Pēc Eiropas Kopienas pievienošanās 1999. gada 2. jūlijā pieņemtajam Hāgas vienošanās par dizainparaugu starptautisko reģistrāciju Ženēvas aktam (še turpmāk - “Ženēvas akts”), kas tika apstiprināta ar Padomes Lēmumu 2006/954/EK (2), un ar to saistīto grozījumu izdarīšanas Regulā (EK) Nr. 6/2002 jāpieņem daži īstenošanas pasākumi par maksām, kuras maksājamas Pasaules Intelektuālā īpašuma organizācijas Starptautiskajam birojam.
(2)
Regulas (EK) Nr. 6/2002 106.c pantā noteikts, ka Ženēvas akta 7. panta 1. daļā minētās noteiktās maksas par norādījumu tiek aizstātas ar individuālu maksu par norādījumu.
(3)
Minētās maksas apmērs ir noteikts Deklarācijā par individuālo maksu sistēmu, kas pievienota Lēmumam 2006/954/EK, kurš pieņemts saskaņā ar Ženēvas akta 7. panta 2. daļu.
(4)
Lai nodrošinātu vajadzīgo elastību un atvieglotu maksu kārtošanu, ir lietderīgi saskaņot noteikumus, ko piemēro maksām par dizainparaugiem, ar noteikumiem, ko piemēro maksām par preču zīmēm, kuri paredzēti Komisijas 1995. gada 13. decembra Regulā (EK) Nr. 2869/95 par maksām, kas jāmaksā Iekšējā tirgus saskaņošanas birojam (preču zīmes un dizainparaugi) (3), nepieļaujot skaidru naudu un čekus kā maksāšanas līdzekļus.
(5)
Tādēļ atbilstīgi jāgroza Komisijas 2002. gada 16. decembra Regula (EK) Nr. 2246/2002 par maksām, kas maksājamas Iekšējā tirgus saskaņošanas birojam (preču zīmes un dizainparaugi) par Kopienas dizainparaugu reģistrēšanu (4).
(6)
Šajā regulā paredzētie pasākumi ir saskaņā ar atzinumu, ko sniegusi Iekšējā tirgus saskaņošanas biroja (preču zīmes un dizainparaugi) Maksu, īstenošanas noteikumu un Apelācijas padomju procesuālo noteikumu komiteja,
IR PIEŅĒMUSI ŠO REGULU.
1. pants
Regulu (EK) Nr. 2246/2002 groza šādi.
1)
Regulas 1. panta a) un b) apakšpunktu aizstāj ar šādiem:
“1)
Maksas, kas maksājamas:
a)
Iekšējā tirgus saskaņošanas birojam (preču zīmes un dizainparaugi), še turpmāk - “Birojs”, pamatojoties uz Regulu (EK) Nr. 6/2002 un Regulu (EK) Nr. 2245/2002;
b)
Pasaules Intelektuālā īpašuma organizācijas Starptautiskajam birojam, pamatojoties uz Eiropas Kopienas pievienošanos 1999. gada 2. jūlijā pieņemtajam Hāgas vienošanās par dizainparaugu starptautisko reģistrāciju Ženēvas aktam (še turpmāk - “Ženēvas akts”), kas tika apstiprināta ar Padomes Lēmumu 2006/954/EK (5).
2)
Maksas, ko noteicis Biroja priekšsēdētājs.
2)
Regulas 2. pantu aizstāj ar šādu:
“2. pants
Maksas
1. Maksas, kas maksājamas Birojam, pamatojoties uz Regulu (EK) Nr. 6/2002 un Regulu (EK) Nr. 2245/2002, noteiktas šīs regulas pielikumā.
2. Individuālās maksas par norādījumu, kas maksājamas Starptautiskajam birojam, pamatojoties uz Ženēvas akta 7. panta 2. daļu saistībā ar Regulas (EK) Nr. 6/2002 106.c pantu, minētās Regulas 13. panta 1. punktu un Regulas (EK) Nr. 2245/2002 22. panta 2. punkta a) apakšpunktu, noteiktas šīs regulas pielikumā.”.
3)
Regulas 5. panta 1. punktu aizstāj ar šādu:
“1. Maksas, kas maksājamas Birojam, maksā EUR, iemaksājot tās Birojam piederošā bankas kontā vai pārskaitot tās uz šo kontu.”.
4)
Regulas 7. pantu groza šādi:
a)
minētā panta 1. punktu aizstāj ar šādu:
“1. Par dienu, kad veikts maksājums Birojam, uzskata dienu, kurā maksājuma summa faktiski ieskaitīta Birojam piederošā bankas kontā.”;
b)
šā panta 3. punkta a) apakšpunktu aizstāj ar šādu:
“a)
dalībvalstī termiņā, kurā maksājums bija jāveic, devusi attiecīgu rīkojumu banku iestādei pārskaitīt maksājuma summu; un”.
5)
Pielikumu groza šādi:
a)
tabulu papildina ar šādu 1.a punktu:
“1a.
Individuāla maksa par norādījumu saistībā ar starptautisku reģistrāciju (Regulas (EK) Nr. 6/2002 106.c pants; Ženēvas akta 7. panta 2. daļa) (par katru dizainparaugu)
62”
b)
tabulu papildina ar šādu 11.a punktu:
“11a.
Individuāla atjaunošanas maksa par starptautisku reģistrāciju (Regulas (EK) Nr. 6/2002 13. panta 1. punkts un 106.c pants; Regulas (EK) Nr. 2245/2002 22. panta 2. punkta a) apakšpunkts) (par katru dizainparaugu):
a)
par pirmo papildtermiņu (par katru dizainparaugu)
31
b)
par otro papildtermiņu (par katru dizainparaugu)
31
c)
par trešo papildtermiņu (par katru dizainparaugu)
31
d)
par ceturto papildtermiņu (par katru dizainparaugu)
31”
2. pants
Šī regula stājas spēkā dienā, kad attiecībā uz Eiropas Kopienu stājas spēkā Hāgas vienošanās par dizainparaugu starptautisko reģistrāciju Ženēvas akts. Šīs regulas spēkā stāšanās datumu publicē Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 24. jūlijā

Labels: 13
7
2
15